แรงซื้อหุ้นสื่อสารหนุนตลาดหุ้นยุโรปปิดวานนี้ปรับขึ้น
ตลาดหุ้นยุโรปปิดบวกเมื่อคืนนี้ (20 พ.ค.) โดยได้แรงหนุนจากการพุ่งขึ้นของหุ้นกลุ่มสื่อสารและกลุ่มธนาคาร นอกจากนี้ ตลาดยังคงได้รับปัจจัยบวกจากข่าวที่ว่า ธนาคารกลางยุโรป (ECB) จะเพิ่มวงเงินการซื้อพันธบัตรในช่วงเดือนพ.ค.และมิ.ย.
21 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.4% ปิดวานนี้ (20 พ.ค.) ที่ 406.42 จุด, ดัชนี CAC-40 ตลาดหุ้นฝรั่งเศสปิดที่ 5,133.30 จุด เพิ่มขึ้น 16.00 จุด หรือ +0.31%, ดัชนี DAX ตลาดหุ้นเยอรมันปิดที่ 11,848.47 จุด ลดลง 4.86 จุด หรือ -0.04% และดัชนี FTSE 100 ตลาดหุ้นลอนดอนปิดที่ 7,007.26 จุด เพิ่มขึ้น 12.16 จุด หรือ +0.17%
ตลาดหุ้นยุโรปยังคงได้แรงหนุนหลังจากนายเบอนัวท์ เกอร์ เจ้าหน้าที่กำหนดนโยบายของ ECB เปิดเผยว่า ทาง ECB เตรียมเพิ่มปริมาณการซื้อพันธบัตรในช่วงเดือนพ.ค.และมิ.ย. ก่อนที่จะชะลอการซื้อในเดือนก.ค.และส.ค. ซึ่งเป็นช่วงที่ตลาดพันธบัตรมีการซื้อขายที่ซบเซา
หุ้นกลุ่มสื่อสารทะยานขึ้นและเป็นอีกหนึ่งในปัจจัยที่ช่วยหนุนตลาดหุ้นยุโรปปิดบวกเมื่อคืนนี้ด้วย โดยหุ้นอัลไทซ์ พุ่งขึ้น 12% หลังจากบริษัทตกลงที่จะซื้อหุ้นส่วนใหญ่ในบริษัทซัดเดนลิงค์ คอมมูนิเคชันส์ ส่วนหุ้นโวดาโฟนพุ่งขึ้น 5.4%  หุ้นยูบีเอส กรุ๊ป พุ่งขึ้น 3.2% และหุ้นบาร์เคลย์ส ปรับขึ้น 3.4%
นักลงทุนจับตาความคืบหน้าในการเจรจาหนี้กรีซ ขณะที่กรีซใกล้กำหนดชำระหนี้ 1.5 พันล้านยูโรแก่กองทุนการเงินระหว่างประเทศ (IMF) ในเดือนหน้า นอกจากนี้ กรีซกำลังอยู่ในระหว่างการเจรจากับสหภาพยุโรป (EU) และ IMF เพื่อหาทางบรรลุข้อตกลงก่อนที่จะขาดแคลนสภาพคล่อง
นายวูล์ฟกัง ชอยเบิล รมว.คลังเยอรมนี กล่าวว่า เขาไม่ปฏิเสธความเป็นไปได้ที่กรีซอาจผิดนัดชำระหนี้ นอกจากนี้ นายชอยเบิลยังมีจุดยืนที่แข็งกร้าว โดยจะไม่ยอมประนีประนอมในการเจรจากับกรีซเกี่ยวกับการให้เงินช่วยเหลืองวดสุดท้ายจากจำนวนทั้งหมด 2.45 แสนล้านยูโร ซึ่งหากกรีซไม่สามารถบรรลุข้อตกลงกับประเทศเจ้าหนี้ จะทำให้กรีซผิดนัดชำระหนี้จำนวน 1.5 พันล้านยูโรต่อ IMF ในวันที่ 5 มิ.ย.